Manchester City F.C.

Ël Manchester City Fótbal Club a l'é na società 'd fótbal ëd Manchester, ant ël Regn Unì. Fondà dël 1880 con ël nòm ëd West Gorton Saint Marks, a l'ha peui pijà 'l nòm d'Ardwick A.F.C. dël 1887 e a l'é mudasse a Hyde Road dël 1894, an dventand parèj 'l Manchester City Fótbal Club. Al di d'ancheuj a gieuga ant la Premier League, la serie anglèisa pì amportanta anté che a l'ha passà squasi tuta soa stòria. 

Ël City a l'ha vagnà doe vire 'l campionà nassional, quat vire la F.A. Cup, doe vire la Copa dla Lega anglèisa e na vira la Copa dle Cope. A l'ha vivù soa época pì gloriosa quand j'antreneur a son stàit Joe Mercer e Malcolm Allison tra j'ani Sessanta e Stanta e quand a l'ha vinciù ëd trofeo amportant mersì a 'd giugador coma Colin Bell e Francis Lee.

Dal 1976 ël City a l'ha vagnà pì gnente e, al contrari, ant j'ani novanta a l'ha vivù n'época d'arcal con doe degradassion an tre stagion: ij citizens a l'han donca giugà 'dcò an tersa division. 

 Color e ansëgna 

Antëcà ij color clàssich a son l'azur e 'l bianch. La divisa tradissional fòra 'd ca a l'é stàita squasi sempre maròn (fin-a a j'ani '60) o rossa e nèira, antramentre che ant j'ùltim ani a son dovrasse vàire maje con vàire color (për esempi ant la stagion 2004-05 la squadra a l'ha dovrà na maja bianca con braje viòla).

Ancheuj l'ansëgna dël club a l'é cola nàita dël 1997. A l'é fàita da në scu butà dnans a n'òja andorà. Lë scu a l'ha na nav da dzora che a veul rapresenté 'l bial ëd Manchester (ël Manchester Ship Canal) e tre bande ant la part da sota. Sota lë scu a-i é 'l mòt latin ëd la squadra "Superbia in Proelio", che as peul viresse an piemontèis con "Orgheuj an Bataja". Dzora l'òja a-i son tre stèile.

 Stadi 

Finìa la stagion 2002-03 ël Manchester City a l'ha chità sò vèj stadi ëd contrà Maine, për un neuv stadi 'd 48.000 pòst, fàit për ij Gieugh dël Commonwealth. 
Ël City a l'ha spendù 35 mijon dë sterlin-e për ëd travaj al neuv stadi, dzoratut për constrùe la North Stand. La prima partìa ëd cost neuv camp a l'é stàita la partìa da amis con ël FC Barslon-a, vagnà dai citizens 2 a 1 con grije ëd Nicolas Anelka e Trevor Sinclair.

 Tifos 

La canson dij tifos (che a l'é 'dcò l'imn ëd la squadra) a l'é la famosa "Blue Moon", canson trista ma pien-a d'orgheuj e squasi eròica.
Tra ij tifos dël Manchester City a-i son ëdcò Noel Gallagher e Liam Gallagher dla formassion rock Oasis; Noel Gallagher a l'é proprietari 'd doe file'd tribun-e, d'un tòch ëd la pòrta e dël pra dël neuv camp.

Categorìa:Manchester
Categorìa:Fótbal ant ël Regn Unì